„Pritsunaised“ mõtestab naiste rolli olulisust Eesti tuletõrjes ja päästes läbi aegade. Eesti tuletõrje algusaegadel olid just naised need, kes kogusid tuletõrje tehnika ja toimimise tarvis kapitali. Aja möödudes hakkasid naised ka päästetöödel osalema – algselt pigem toetavates rollides, hiljem ka aktiivselt kustutus- ja päästetöödel kaasa lüües. Näituse „Pritsunaised“ eesmärk on pöörata tähelepanu naistele, kes läbi ajaloo on tegelenud alaga, mida on eelkõige seostatud meeste ning maskuliinsusega.
Näitusel on kaardistatud naiste ametikohtade muutused 20. sajandil, mis annab vaatajale üldisema konteksti ja ülevaate erinevatest ajajärkudest ning ametitest. Eksponeeritud on ajaloolised fotod naiste tegevustest tuletõrjes, vormid ja tööriided erinevatest ajastutest ning videosalvestis komandodes toimuvast igapäevaelust.
Näitus jääb avatuks 27. jaanuarini 2022. Rahvusarhiivi galerii on avatud esmaspäevast neljapäevani kell 11–17.
Näituse koostajad
Kuraatorid: Triin Kerge, Janet Laidla, Ivo Paulus
Meeskond: Kairi Priimets, Sander Muhu, Andres Muts
Kujundus: Malle Jürgenson ja Krista Lepland (Laika, Belka & Strelka)
Täname: Päästeamet, Eesti Kultuurkapital